N Á R O D N Á R A D A S L O V E N S K E J R E P U B L I K Y

**IV. volebné obdobie**

**Návrh zákona**

**z ................. 2008,**

**ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Slovenskej národnej rady č. 372/1990 Zb. o priestupkoch v znení zákona Slovenskej národnej rady č. 524/1990 Zb., zákona Slovenskej národnej rady č. 266/1992 Zb., zákona Slovenskej národnej rady č. 295/1992 Zb., zákona Slovenskej národnej rady č. 511/1992 Zb., zákona Národnej rady Slovenskej republiky č. 237/1993 Z. z., zákona Národnej rady Slovenskej republiky č. 42/1994 Z. z., zákona Národnej rady Slovenskej republiky č. 248/1994 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 250/1994 Z. z., zákona Národnej rady Slovenskej republiky č. 202/1995 Z. z., zákona Národnej rady Slovenskej republiky č. 207/1995 Z. z., zákona Národnej rady Slovenskej republiky č. 265/1995 Z. z., zákona Národnej rady Slovenskej republiky č. 285/1995 Z. z., zákona Národnej rady Slovenskej republiky č. 160/1996 Z. z., zákona Národnej rady Slovenskej republiky č. 168/1996 Z. z., zákona č. 143/1998 Z. z., nálezu Ústavného súdu Slovenskej republiky č. 319/1998 Z. z., zákona č. 298/1999 Z. z., zákona č. 313/1999 Z. z., zákona č. 195/2000 Z. z., zákona č. 211/2000 Z. z., zákona č. 367/2000 Z. z., zákona č. 122/2001 Z. z., zákona č. 223/2001 Z. z., zákona č. 253/2001 Z. z., zákona č. 441/2001 Z. z., zákona č. 490/2001 Z. z., zákona č. 507/2001 Z. z., zákona č. 139/2002 Z. z., zákona č. 422/2002 Z. z., zákona č. 190/2003 Z. z., zákona č. 430/2003 Z. z., zákona č. 510/2003 Z. z., zákona č. 515/2003 Z. z., zákona č. 534/2003 Z. z., zákona č. 364/2004 Z. z., zákona č. 533/2004 Z. z., zákona č. 656/2004 Z. z., zákona č. 570/2005 Z. z., zákona č. 650/2005 Z. z., zákona č. 211/2006 Z. z., zákona č. 224/2006 Z. z., zákona č. 250/2007 Z. z., zákona č. 547/2007 Z. z., zákona č. 666/2007 Z. z., zákona č. 86/2008 Z. z., zákona č. 245/2008 Z. z. a zákona č. 298/2008 Z. z. sa mení a dopĺňa takto

1. V § 9 ods. 2 znie:

„(2) Podľa tohto zákona možno prejednať konanie poslanca Národnej rady Slovenskej republiky, ktoré je priestupkom podľa § 22 ods. 1 písm. e) až h), podľa § 23 ods. 1 písm. j) alebo podľa § 30 ods. 1 písm. f) až h).“

**Čl. II**

Tento zákon nadobúda účinnosť dňom vyhlásenia.

**Dôvodová správa**

**Všeobecná časť**

Ústava SR v čl. 78 ods. 3 uvádza, že *„Poslanca nemožno trestne ani disciplinárne stíhať, ani vziať ho do väzby bez súhlasu Národnej rady Slovenskej republiky; možno však prejednať priestupok, o ktorom to ustanoví zákon.“* Predložený návrh zákona nadväzuje na zákon č. 211/2006 Z. z., ktorým bol doplnený zákon č. 372/1990 Zb. o priestupkoch a ktorým sa stanovilo, že poslanci Národnej rady Slovenskej republiky nemajú imunitu pri priestupkoch, u ktorých k naplneniu skutkovej podstaty dôjde porušením zákazu požívať alkoholické nápoje alebo iné návykové látky. Vychádzalo sa pritom z toho, že takéto konania svojou povahou bezprostredne ohrozujú život alebo zdravie osôb alebo ich majetok.

V praxi je však toto ustanovenie ťažko uplatniteľné, pretože imunita poslancov NR SR sa naďalej vzťahuje na priestupok spočívajúci v tom, že sa vodič odmietne podrobiť vyšetreniu na zistenie alkoholu, ktoré sa vykonáva dychovou skúškou prístrojom, ktorým sa určí objemové percento alkoholu v krvi, alebo ak sa odmietne podrobiť lekárskemu vyšetreniu odberom a vyšetrením krvi alebo iného biologického materiálu, či nie je ovplyvnený alkoholom alebo inou návykovou látkou. V prípade, že sa vodič – poslanec NR SR odmietne podrobiť vyšetreniu na zistenie alkoholu, nie je možné prejednať jeho priestupok spočívajúci v odmietnutí podrobiť sa takémuto vyšetreniu, pretože sa na tento priestupok naďalej vzťahuje poslanecká imunita. Zároveň však nie je možné prejednať ani jeho prípadný priestupok spočívajúci v porušení zákazu používať alkoholické nápoje alebo iné návykové látky, pretože bez vyšetrenia nie je možné použitie alkoholických nápojov alebo iných návykových látok preukázať.

Účelom predloženého návrhu zákona je umožniť, aby sa prejednávali aj také priestupky poslancov NR SR, ktoré spočívajú v konaní znemožňujúcom preukázanie, či došlo k použitiu alkoholických nápojov alebo iných návykových látok. Schválením tohto návrhu zákona sa naplní účel zákona č. 211/2006 Z. z. a umožní sa jeho praktická uplatniteľnosť a postihovanie priestupkov poslancov NR SR, ktorí sa dopúšťajú priestupkov spočívajúcich v porušení zákazu používať alkoholické nápoje alebo iné návykové látky.

Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.

Návrh zákona je v  súlade s  Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná. Súlad s právom Európskej únie sa uvádza v doložke zlučiteľnosti.

**DOLOŽKA ZLUČITEĽNOSTI**

**Návrhu zákonov s právom Európskych spoločenstiev a právom Európskej únie**

**1. Predkladateľ právneho predpisu:**

Poslanec Národnej rady Slovenskej republiky

**2. Názov právneho predpisu:**

Návrh zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov.

**3. Problematika návrhu právneho predpisu :**

a) nie je upravená v práve Európskych spoločenstiev

b) je upravená v práve Európskej únie:

Čl. 6 ods. 2 Zmluvy o Európskej únii v platnom znení: “Európska únia rešpektuje základné ľudské práva ako ich zaručuje Európsky dohovor o ochrane ľudských práv a základných slobôd, podpísaný v Ríme 4. novembra 1950 a ako vyplývajú z ústavných tradícií členských štátov ako základných princípov práva Spoločenstva.”. Toto ustanovenie zahŕňa všeobecné zásady, ktoré sa aplikujú na administratívnoprávny proces.

c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa

**4. Záväzky Slovenskej republiky vo vzťahu k  Európskym spoločenstvám a Európskej únii:**

irelevantné

**5. Stupeň zlučiteľnosti návrhu právneho predpisu s  právom Európskych spoločenstiev a právom Európskej únie:**

úplný

**6. Gestor:**

irelevantné

**Osobitná časť**

K čl. I

V súčasnosti zákon č. 372/1990 Zb. o priestupkoch v § 9 ods. 2 všeobecne vymedzuje, že *„podľa tohto zákona možno prejednať konanie poslanca Národnej rady Slovenskej republiky, ktoré je priestupkom spáchaným porušením zákazu požívať alkoholické nápoje alebo iné návykové látky pri vykonávaní činnosti, pri ktorej by mohlo dôjsť k ohrozeniu života, zdravia alebo poškodeniu majetku.“*

Predložený návrh zákona nahrádza túto všeobecnú formuláciu formuláciou, ktorá zahrňuje všetky doteraz prejednateľné priestupky a naviac priestupky súvisiace so zisťovaním požitia alkoholu alebo inej návykovej látky. Tým sa stane zámer realizovaný novelou z roku 2006 plne aplikovateľný v praxi.

K čl. II

Navrhuje sa účinnosť zákona dňom vyhlásenia, pretože vzhľadom na okruh osôb, ktorých sa novela dotýka a rozsah nie je potrebná prakticky žiadne legisvakančná doba.